אריה גוראל

אריה גוראל (20 בנובמבר 1918 – 28 באוקטובר 2007) היה ראש עיריית חיפה בשנים 1978–1993. מהנדס חשמל במקצועו.

ביוגרפיה 
גוראל נולד בשנת 1918 בוורשה שבפולין למשה וצילה, שניהלו אורח חיים חרדי. למד בישיבת דעת משה של הרבי מפיאסצנא, שעודד אותו לעלות לארץ ישראל. כשהיה בן 14 עזב את חיי הדת והצטרף לתנועת השומר הצעיר. גוראל עלה לישראל בשנת 1935 כשהיה בן 17 והצטרף לקרובי משפחתו משפחת שפירא בכפר חסידים. בשנת 1936 הצטרף לארגון ההגנה, בתחילה היה קשר ושומר, אך התקדם ובזמן מלחמת העצמאות שירת כמפקד פלוגה בגדוד 22 והשתתף בקרבות על חיפה. לאחר מלחמת העצמאות למד הנדסת אלקטרוניקה ועבד בהקמת רשתות טלפונים. בין השנים 1959 – 1968 עבד כמהנדס שירותי רדיו במחוז חיפה ובמחוז הצפון, והיה אחראי על ניהול רשות הטלפון במחוזות אלה. בשנת 1963 הוסמך כמהנדס חשמל באנגליה. בשנים 1968–1978 כיהן כמנכ"ל משרד העבודה.

בשנת 1978 נבחר גוראל לראשות עיריית חיפה. הוא פעל להקמת רכבל חיפה וטיילת בת גלים בשכונת בת גלים. בתקופת כהונתו הוקמו תחנות לניטור זיהום האוויר, חודשה פעילות הכרמלית וכן נבנו המדרחוב ברחוב נורדאו וטיילת לואי במרכז הכרמל. ב-1986 הוענק לו אות לגיון הכבוד של ממשלת צרפת על טיפוח היחסים בין חיפה לצרפת ומרסיי.

בתקופתו של גוראל נבנה רכבל חיפה. הרכבל, שנחנך ב-1986, כונה בפי החיפאים "הביצים של גוראל" עקב צורתם הכדורית של הקרונות.

אחרי סיום כהונתו, הוגש נגדו כתב אישום על מרמה והפרת אמונים והוא זוכה מכול וכול.

גוראל פרסם מספר מאמרים בנושא קליטת גלים אלקטרומגנטיים מעבר לאופק.

אריה גוראל נפטר ב-28 באוקטובר 2007 לאחר מחלה קשה ונטמן בחלקת ראשי העיר בבית העלמין חוף הכרמל. הותיר אחריו את רעייתו מרים, ארבע בנותיו ונכדים. באוגוסט 2020 נחנכה טיילת גוראל על שמו בחוף בת גלים.

ראו גם

 שרה ומאיר אהרוני, אישים ומעשים בחיפה והסביבה, 1993

קישורים חיצוניים
 
 הונחה אבן הפינה לשכונת רמת גוראל, 2013, באתר "חיפהחיפה"

הערות שוליים

ראשי עיריית חיפה מטעם מפלגת העבודה
מהנדסי חשמל ישראלים
לוחמי ההגנה
בוגרי השומר הצעיר
אנשי העלייה החמישית
מקבלי אות לגיון הכבוד
יוצאים בשאלה
ישראלים ילידי פולין
מנכ"לי משרד הרווחה והעבודה
אישים הקבורים בחיפה
ישראלים שנולדו ב-1918
ישראלים שנפטרו ב-2007